# Holdningspapir om Hjerte MR

# Kommissorium

Magnetisk resonans undersøgelse af hjertet er internationalt og nationalt nu velintegreret i klinisk hverdag, og i takt med bedre tilgængelighed er MR i Danmark nu en naturlig del af udredningsprogrammet ved et bredt spektrum af sygdomme. MR fremstiller hjertet i tre dimensioner, og benyttes til blødtvævskarakteristik med naturlige og indgivne kontraststoffer og ikke-invasiv kvantitering af flow og vævsperfusion. Hjerte MR benyttes derfor ofte til myokardievurdering og myokardieperfusionsmåling i tillæg til kvantitering af hjertekamrenes rumfang, fyldning- og tømning, og flow over klapperne og i de store kar. MR betragtes i dag som non-invasiv guldstandard ved flere af de nævnte problematikker, men hjerte MR har grænseflader til de fleste andre billeddannende teknikker inden for kardiologi, og der er behov for at præcisere hjerte MR’s muligheder og begrænsninger og de ofte komplementære oplysninger, der opnås med tilgrænsende teknikker. I Danmark udføres hjerte MR på flere og flere hospitaler, og der er behov for at beskrive minimumkompetencer for uddannelse af kardiologer indenfor hjerte MR og for at standardisere hjerte MR protokoller og rapportering.

DCS ønsker en opdatering af holdningspapiret om hjerte MR fra 2010 med henblik på at sikre en ensartet høj kvalitet i Danmark. Holdningspapiret skal beskrive indikationer og angive hvornår undersøgelsen ikke er egnet. Krav til organisation herunder uddannelse, volumen og kvalitetssikring skal også beskrives.

Skrivegruppen vil blive sammensat med udgangspunkt i Imaging arbejdsgruppen og med en bred sammensætning både geografisk og fagligt. Formand Per Lav Madsen.